En nom de notre Seigneur. Amen. L’an de l’Incarnation d’icelluy courant mil quatre cent vingt et six, le douziesme jour du mois d’aoust, nous Jehan le Bouhot, Philippe Brebise (et 37 chefs de famille), tous habitans et par nom de habitans de la ville de Courcelles ou Bois près de Cisteaulx de la diocèse de Chalon, tous hommes taillables, subgetz et justiciables en toute justice, haulte, moyenne et basse, de vénérables religieux et honnestes personnes, Messeigneurs les religieux, abbé et convent du monastère de Cisteaux, de la dicte dyocèse de Châlon. Savoir faisons à tous présens et advenir que comme noz prédécesseurs, jadis habitans d’icelle ville de Courcelles jay pieça se fussent par eulx et leurs successeurs, habitans du dit Courcelles, obligiez aus diz religieux en la quantitey de cent emines d’avenne, mesure de Dijon, payant et rendent chascun an pour et en nom de taille aus diz religieux ou à leur certain commandement. Laquelle quantité de cent emines amodérèrent et ramenèrent à soysante emines, à la mesure que dessus; comme de ce appert plus à plain par lettres sur ce faictes, receues soubz le scel de la court de mon dit seigneur le duc de Bourgoigne. De laquelle quantitey de soysante emines nous habitans dessus diz sommes chargiez et affectez, tant pour le moyen de nos diz prédécesseurs, comme pour raison et à cause de la dicte taille, de payer et rendre chascun an les dictes soixante emines. Et il soit ainsin que par les grans guerres qui ont esté continuellement au Royaulme de France, puis trante ans en ça et encoires sont, nous soyons moult apouvris et diminuez de nombre du peuple que il souloit estre. Pour laquelle pouvreté et diminution de peuple, la dicte taille de soixante emines nous seroit moult griefve et ne la pourrions suppourter, mais conviendroit que nous laissessions du tout le dit lieu de Courcelles, se, par nos diz seigneurs de Cisteaux ne nous estoit sur ce remedié. Et pour ces causes les diz nos diz seigneurs, à noz prières et requestes nous aient reduites et ramenées les dictes soixante émines à la somme de cinquante livres tournois, pour et en nom de la dicte taille à icelle randre et paier ung chascun an perpétuellement par nous, nos diz successeurs aus diz religieux abbé et convent du dit monastère de Cisteaux ou à leurs successeurs, abbé et convent d’icelluy monastère, ou à leur certain commandement, le jour de la feste de la Nativité Nostre-Dame. Et de ce nos diz seigneurs nous ayent promis de bailler leurs lettres contraverses à ces présentes. Il est ainsi que nous dessus nommez habitans et chascun de nous seul et pour le tout, tant pour nous comme pour noz successeurs, habitans, manans et résidens en la dicte ville de Courcelles, lesquelz nous obligeons quant à ce, promectons par noz serements pour ce donnez aux sains ewangiles de Dieu et soubz l’obligation de tous noz biens, meubles et immeubles, présens et advenir quelconques et des biens de noz diz successeurs, la dite somme de cinquante livres tournois, pour et en nom de la dicte taille, rendre et payer ung chascun an perpétuellement au terme que dessus à iceulx nosseigneurs et à leurs successeurs abbé et convent d’icelui monastère ou à leur certain commandement. Et commencera le premier terme et paiement de païer en argent la dicte taille à la dicte feste Nostre-Dame prochain venant, et après continuellement ensuigant, de terme en terme. Et à iceulx nos diz seigneurs et à leurs diz successeurs randre et restituer tous coustz, domaiges, missions, intérestz et despens que sur ce seront faiz pour eulx pour deffaut de paiement d’icelle taille. Et confessons par ces présentes lettres ces présens accord, réduction et apréciation, avoir pour agréables, comme utiles et profitables à nous et à nos diz successeurs, en les remarcians à nos diz seigneurs et sans jamais contrevenir toutes et singulières exceptions de déceptions, cavillations et allégations, tant de droit comme de fait et de coustume à ces lettres contraires. C’est assavoir du tout et arrières mises, ausquelles et à toutes autres, comme se desclairées et spécifiées fussent de mot à mot, nous, les diz habitans et chascun de nous, avons renonciez et renonceons expressement par la foy et seremens que dessus, et au droit disant général renonciation non valoir se l’espécial ne précède. Et quant à l’observation des chouses dessus dictes et d’une chascune d’icelles, nous voulons, nous et chascun de nous seul et pour le tout, et nos diz hoirs, estre contraintz comme de chouse adjugée par la court de Monseigneur le duc de Bourgoingne, à la juridiction et contrainte de laquelle court, quant ad ce, nous et ung chascun de nous avons submis et obligiez, submectons et obligeons par ces présentes, nous et ung chascun de nous pour le tout, nos diz hoirs et tous nos diz biens quelzconques. En tesmoing desquelles chouses et d’une chascune d’icelles, nous avons requis et obtenu le scel de la dite court Monseigneur le duc estre mis à ces présentes lettres. Faictes et données en la présence de Jehan Joly, clerc, demeurant à Dijon, coadjuteur du tabellion fermier de Rouvre pour Monseigneur le duc, présens Thomas Maignon, maieur d’Ouges, Vuillot, Blandin, du dit Ouges, et Guiot Guillemier de Paigney, tesmoings ad ce appellez et requis. Ainsi signé: J. Joly, et sur le reply: Bernard.